Moenie godsdiensvryheid as vanselfsprekend aanvaarMasha Amini se dood haal Iranse voorblaaie (Foto: Fatemeh Bahrami/AFP) Masha Amini (22) is onlangs as vrou deur die moraliteitspolisie in Iran gemartel omdat sy die sogenaamde hidjap-wetgewing, ŉ kopdoek wat deur Moslem-vroue gedra word om hul hoofde, nek, bors en skouers uit respek te bedek, se reëls oortree het. Elke keer as daar in die nuus melding gemaak en berig word van só ŉ voorval soos wat met Masha Amini gebeur het, sonder om op die meriete van die saak in te gaan, bring dit ons voor die realiteit van ons vryheid op plaaslike bodem. Ons lees die skokkende nuus in koerante en op sosiale media hoedat mense weens verskeie redes mishandel en aangerand word vanweë hul godsdienstige oortuigings. Ons reageer in onsself daarop sonder om die voorreg raak te sien om ons geloof deur godsdiensvryheid onbegrens te kan uitleef. Godsdiensvryheid is vir baie van ons so vanselfsprekend dat ons nie net elke keer uit skok terug geruk word na die realiteit in die buiteland wanneer ons artikels soos hierdie in die nuus lees nie, maar ook nie altyd die voorreg van godsdiensvryheid in ons eie land besef nie. Vir Solidariteit Helpende Hand is dit skokkend om die liefdelose en disrespekvolle manier te sien en te lees hoedat daar nie net in die buiteland omgegaan word met die mishandeling van vroue in die algemeen nie, maar óók hoedat dit in ons land gebeur. Vir Solidariteit Helpende Hand as ŉ Christelike maatskaplike organisasie is ons gefokus in ons visie en missie met ons kernwaardes op gemeenskapsontwikkeling om die gemeenskap waarin God ons geplaas het volhoubaar op te bou. Die opbouwerk in ons gemeenskappe impliseer ook die teendeel − om die afbreek, wat op verskeie vlakke afspeel, te voorkom en te verbreek. Op hierdie manier word daar gefokus om volhoubare strukture in gemeenskapsontwikkeling daar te stel wat gebaseer is op Christelike waardes soos roeping, uitnemendheid, getrouheid en nederigheid. Dit is waardes wat die opbou en uitbou van gemeenskappe in die oog het en nie die afbreek en mishandeling van mense nie. Solidariteit Helpende Hand veroordeel alle vorme van geweldsmisdaad (polities of godsdienstig) waar mense disrespekvol behandel of kwesbares emosioneel geboelie of fisies mishandel word. Helpende Hand streef daarna om vanuit liefde en respek in ons gemeenskapsontwikkeling ons naaste te dien. Daarom doen Solidariteit Helpende Hand ŉ beroep op elkeen in ons samelewings wat hierdie lees, en wat soms ons godsdiensvryheid as vanselfsprekend neem, om betrokke te raak by die selfontwikkeling (opbou) en gemeenskapsontwikkeling (uitbou) om ons gemeenskappe as geheel te bevorder deur die Christelike waardes waarvoor ons staan. Godsdiensvryheid is juis ŉ brakveld vir ons elkeen wat op ŉ positiewe manier aangegryp moet word deur dit nie net as vanselfsprekend te aanvaar nie, maar om daarmee saam te werk tot die opbou en uitbou van ons gemeenskappe. Moenie jou godsdiensvryheid as vanselfsprekend aanvaar nie – leef jou geloof prakties uit deur jou Christelike waardes!